រដ្ឋាភិបាល​ស៊ុយ​អែត​គ្រោង​​កាត់​ជំនួយ​ថវិកា​មួយ​ចំនួន​ពី​កម្ពុជា ទុក​សម្រាប់​ជួយ​ជន​ភៀស​ខ្លួន​អ៊ុយ​ក្រែន
ស៊ុយអែត​នៅ​មិន​ទាន់​អាច​បញ្ជាក់​អំពី​ទំហំ​ទឹក​ប្រាក់ ឬ​អង្គការ​ក្នុង​ប្រទេស​កម្ពុជា​ដែល​ពាក់ព័ន្ធ​ណា​មួយ​នឹង​រង​ផល​ប៉ះ​ពាល់ទេ ដោយ​សារ​ពេល​នេះ​ការិយាល័យ​ស្ថានទូត​អ៊ុយអែត​ប្រចាំ​ទីក្រុង​ភ្នំពេញ កំពុង​វាយ​តម្លៃ​ផ្ទៃ​ក្នុង​ជាមួយ​​ព័ត៌មាន​ទទួល​បាន​ពី​​អង្គការ​ដៃគូ។
ភ្នំពេញ — ទីភ្នាក់ងារអភិវឌ្ឍន៍អន្តរជាតិស៊ុយអែតហៅកាត់ថា Sidaគ្រោងនឹងកាត់បន្ថយថវិកាមួយចំនួនដែលស្ថិតក្នុងគម្រោងអភិវឌ្ឍន៍នៅកម្ពុជា ដើម្បីប្តូរថវិកានេះទៅជួយជនភៀសខ្លួនអ៊ុយក្រែនវិញ។ នេះបើយោងតាមតំណាងរបស់អង្គការSidaប្រចាំប្រទេសកម្ពុជា។ ការកាត់បន្ថយថវិកានេះនឹងប៉ះពាល់គម្រោងរបស់អង្គការក្រៅរដ្ឋាភិបាលមួយចំនួននៅកម្ពុជាដែលទទួលជំនួយពី Sida។ អ្នកស្រី Camilla Ottosson អគ្គទីប្រឹក្សានិងប្រធានការិយាល័យស្ថានទូតស៊ុយអែតប្រចាំទីក្រុងភ្នំពេញ ប្រាប់វីអូអេតាមសារអ៊ីមែលថាសេចក្តីសម្រេចរបស់រដ្ឋាភិបាលស៊ុយអែតក្នុងការកាត់បន្ថយថវិកាជំនួយដល់ប្រទេសខាងក្រៅចំនួន១ពាន់លានដុល្លារអាមេរិកនៅទូទាំងពិភពលោក នឹងប៉ះពាល់ដល់កញ្ចប់ថវិកាSida សម្រាប់កិច្ចសហប្រតិបត្តិការអភិវឌ្ឍន៍លើសាកលលោក រួមទាំងកម្ពុជាផងដែរ ដោយកាត់បន្ថយថវិកាសម្រាប់ឆ្នាំ២០២២ ក្នុងចំនួនប្រមាណ២៦ភាគរយ។ នៅក្នុងសារអ៊ីមែលដដែលនោះ អ្នកស្រីមិនទាន់អាចបញ្ជាក់អំពីទំហំទឹកប្រាក់ប៉ុន្មាននៅឡើយទេ ឬអង្គការក្នុងប្រទេសកម្ពុជាដែលពាក់ព័ន្ធណាមួយនឹងរងផលប៉ះពាល់ ដោយសារពេលនេះការិយាល័យស្ថានទូតអ៊ុយអែតប្រចាំទីក្រុងភ្នំពេញ កំពុងវាយតម្លៃផ្ទៃក្នុងជាមួយព័ត៌មានទទួលបានពីអង្គការដៃគូ។ យ៉ាងណាក្តី អ្នកស្រី Ottosson បានលើកឡើងថា ទោះបីសេចក្តីសម្រេចចុងក្រោយមិនទាន់ត្រូវបានធ្វើឡើង ការិយាល័យស្ថានទូតស៊ុយអែតប្រចាំកម្ពុជាសង្ឃឹមថាការកាត់បន្ថយជំនួយថវិកានេះនឹងមិនប៉ះពាល់ខ្លាំងដល់អង្គការក្នុងស្រុកនៅកម្ពុជា និងអង្គការដៃគូនានានោះទេ។ រដ្ឋាភិបាលស៊ុយអែតបានប្រកាសកាត់បន្ថយថវិកាទំហំ១ពាន់លានដុល្លារនៃជំនួយទៅក្រៅប្រទេស ដើម្បីយកទៅជួយជនភៀសខ្លួនអ៊ុយក្រែនរាប់ម៉ឺននាក់ដែលចូលមករស់នៅក្នុងប្រទេសស៊ុយអែត ចាប់តាំងពីការឈ្លានពានរបស់រុស្ស៊ីក្នុងប្រទេសអ៊ុយក្រែន កាលពីខែកុម្ភៈ ឆ្នាំ២០២២។ លោក អំ សំអាត នាយករងទទួលបន្ទុកផ្នែកឃ្លាំមើលនៃអង្គការលីកាដូ ឲ្យដឹងថាអង្គការលីកាដូ ដែលទទួលបន្ទុកផ្នែកឃ្លាំមើលស្ថានភាពសិទ្ធិមនុស្សនៅកម្ពុជាទទួលបានមូលនិធិគាំទ្រមួយចំនួនពីអង្គការម្ចាស់ជំនួយមួយដែលស្ថិតក្រោមការជ្រោមជ្រែងដោយSida។ មន្រ្តីផ្នែកសិទ្ធិមនុស្សរូបនេះបន្ថែមថាការកាត់បន្ថយកញ្ចប់ថវិកាជំនួយពីសំណាក់រដ្ឋាភិបាលស៊ុយអែត អាចបង្កផលវិបាកមកលើកិច្ចប្រឹងប្រែងគាំពារលទិ្ធប្រជាធិបតេយ្យ និងសិទ្ធិមនុស្សនៅកម្ពុជា។ លោកថ្លែងថា៖ «បើសិនមានការកាត់បន្ថយគឺវាប៉ះពាល់ច្រើនសម្រាប់ដំណើរការរបស់អង្គការសង្គមស៊ីវិលដែលធ្វើការលើការលើកកម្ពស់វិស័យសិទ្ធិមនុស្ស និងលទ្ធិប្រជាធិបតេយ្យនៅកម្ពុជា»។ លោក អ៊ុល វ៉ាន់ ប្រធានអង្គការបណ្តាញយុវជនកម្ពុជា(Cambodian Youth Network) ប្រាប់វីអូអេថា អង្គការរបស់លោកទទួលបានការជ្រោមជ្រែងផ្នែកមូលនិធិលើគម្រោងមួយចំនួនតូចនាពេលបច្ចុប្បន្នពីសំណាក់អង្គការ DanChurchAid ហៅកាត់ថាDCA ក្រោមកញ្ចប់ថវិកាSida។ ស្របពេលទទួលបានដំណឹងពីការគ្រោងកាត់បន្ថយកញ្ចប់ថវិកា Sida លោកអំពាវនាវឲ្យទីភ្នាក់ងារទទួលបន្ទុកផ្នែកជំនួយនេះរក្សាការបន្តផ្តល់មូលនិធិគាំទ្រ ដើម្បីចូលរួមចំណែកដល់ការងាររបស់អង្គការសង្គមស៊ីវិលនៅកម្ពុជា។ លោកថ្លែងថា៖ «ខ្ញុំយល់ថា Sida គួរតែពិចារណាដើម្បីរក្សានូវការគាំទ្ររបស់ខ្លួនចំពោះប្រទេសកម្ពុជា ដើម្បីឲ្យសង្គមស៊ីវិល ប្រជាពលរដ្ឋ ក៏ដូចជា ដៃគូពាក់ព័ន្ធហ្នឹង មានលទ្ធភាពអាចបន្តបេសកកម្មលើកកម្ពស់ការគោរពសិទ្ធិមនុស្ស ប្រជាធិបតេយ្យនៅក្នុងប្រទេសកម្ពុជារបស់យើង»។ ចំណែកអង្គការពន្លកខ្មែរ ដែលផ្តោតលើការការពារសិទ្ធិរបស់សហគមន៍ជនជាតិភាគតិច និងសហគមន៍ពឹងអាស្រ័យលើព្រៃឈើនៅកម្ពុជា ក៏ប្រឈមរងផលប៉ះពាល់ផងដែរ។ នេះបើយោងតាមលោក ប៉ឹក សោភ័ណ ជានាយកប្រតិបត្តិនៃអង្គការនេះ។ លោកនិយាយថាអង្គការសង្គមស៊ីវិលដែលធ្វើការជាមួយសហគមន៍ជនជាតិភាគតិច ឬសហគមន៍ព្រៃឈើ នឹងប្រឈមការប៉ះពាល់ផ្សេងៗ នៅពេលមានការកាត់បន្ថយកញ្ចប់ថវិកា ដោយសារជំនួយរបស់អង្គការ Sida រួមចំណែកច្រើនក្នុងសកម្មភាពនិងគម្រោងផ្សេងៗរបស់អង្គការទាំងនោះ។ ស្របពេលដូចគ្នានេះ លោកបានស្នើឲ្យមានការថ្លឹងថ្លែងឡើងវិញចំពោះបរិមាណថវិកាដែលនឹងត្រូវកាត់បន្ថយក្នុងបែបផែនមួយដែលមិនបង្កការប៉ះពាល់ខ្លាំងដល់អង្គការសង្គមស៊ីវិលក្នុងប្រទេសកម្ពុជា។ លោកថ្លែងថា៖ «យើងក៏មានការព្រួយបារម្ភដែរ។ យើងអត់ចង់ឲ្យមានការកាត់បន្ថយអ៊ីចឹងទេ។ សូមឲ្យខាងម្ចាស់ជំនួយ ឬក៏ Sida ហ្នឹងបន្ថយមែន ប៉ុន្តែបន្ថយនៅក្នុងចំនួនតិចតួចណាមួយ ដែលធ្លាប់ផ្តល់មកអង្គការដៃគូណាច្រើនអ៊ីចឹង អាចត្រឹមបន្ថយមកចំនួនណាមួយអ៊ីចឹងទៅ»។ បើតាមលោក ប៉ឹក សោភ័ណ អង្គការរបស់លោកកំពុងស្ថិតនៅក្នុងដំណើរការចរចា ដើម្បីចុះកិច្ចព្រមព្រៀងជាមួយអង្គការម្ចាស់ជំនួយមួយក្រោមការជ្រោមជ្រែងដោយ Sida។ ប៉ុន្តែគម្រោងកាត់បន្ថយជំនួយថវិកានេះ ធ្វើឲ្យការចរចាស្ថិតក្នុងភាពមិនច្បាស់លាស់នៅឡើយ៕